**LIGJ**

**Nr. 8669, datë 26.10.2000**

**PËR CENSUSIN E PËRGJITHSHËM TË POPULLSISË DHE TË BANESAVE**

***I ndryshuar me:***

* ***Ligjin nr. 10 084, datë 23.2.2009***
* ***Aktin normativ Nr.6, datë 30.09.2009***
* ***Ligjin nr.10 442, datë 7.7.2011***

Në mbështetje të neneve 78 dhe 83 të Kushtetutës, me propozimin e Këshillit të Ministrave,

KUVENDI

I REPUBLIKËS SË SHQIPËRISË

**VENDOSI:**

KREU I

DISPOZITA TË PËRGJITHSHME

**Neni 1**

**Qëllimi i censusit**

**1.** Censusi synon t'u ofrojë Kuvendit, Qeverisë, njësive të qeverisjes vendore, organizatave ekonomike, shkencore dhe kulturore, si dhe gjithë shoqërisë civile të dhëna të besueshme statistikore, të nevojshme për planifikimin dhe realizimin e politikave të përgjithshme të zhvillimit, për analizat private dhe publike të vendimmarrjes, për kërkime shkencore dhe, në përgjithësi, për përmirësimin e njohjes dhe të të kuptuarit nga shtetasit të realitetit demografik, ekonomik dhe shoqëror të vendit.

**2.** Censusi ofron të dhëna për:

a) numrin dhe shpërndarjen gjeografike të popullsisë rezidente (banuese);

**b)**strukturën demografike dhe karakteristikat kryesore të popullsisë;

**c)**numrin, shpërndarjen gjeografike dhe strukturën e banesave dhe të ndërtesave, që përdoren për qëllime banimi;

**ç)**kushtet e strehimit të popullsisë.

**3.*(e shfuqizuar)***

**Neni 2**

**Objekti i ligjit**

Ky ligj rregullon organizimin dhe realizimin e censusit të përgjithshëm të popullsisë dhe të banesave në territorin e Republikës së Shqipërisë.

**Neni 3**

**Përkufizime**

Në kuptim të këtij ligji termat e mëposhtme do të kuptohen kështu:

**a)** Me "popullsi rezidente" kuptohet popullsia e përbërë nga grupi i individëve, të cilët ditën e censusit ndodhen në territorin e Republikës, si dhe ata që janë larguar për një periudhë prej më pak se një vit;

**b)** Me "banesë" kuptohen një ose më shumë mjedise, të caktuara për përdorim banimi, që kanë një hyrje të pavarur në rrugë, në kat, në oborr, në taracë dhe që në çastin e censusit është ose janë të banuara ose të përcaktuara për t'u banuar nga një person ose nga një grup personash;

**c)** “Census” është mbledhja e informacionit me anë të pyetësorëve dhe përpunimi i të dhënave të tilla, në mënyrë që të sigurojë një numërim të plotë të të gjithë individëve, familjeve e banesave dhe të ndërtesave të shfrytëzuara për qëllime banimi brenda territorit të Republikës së Shqipërisë, në një moment të vetëm në kohë, si dhe prodhimi i statistikave në lidhje me karakteristikat demografike, ekonomike dhe sociale të popullsisë së Shqipërisë;

**ç)** “Dita e censusit” është dita e parë e fillimit të punës në terren;

**d)** “Momenti i censusit” është ora 00:00 e mesnatës, që paraprin ditën e censusit.

Termat e tjera, që do të përdoren në procesin e censusit, do të përcaktohen në librin e udhëzimeve.

**Neni 4**

**Detyrimi për t'u përgjigjur**

Të gjithë personat me shtetësi shqiptare apo të huaj, si dhe personat pa shtetësi, me përjashtim të personelit diplomatik të akredituar në Shqipëri, të cilët në momentin e censusit ndodhen brenda territorit të Republikës së Shqipërisë, janë të detyruar të japin informacionin e kërkuar në pyetësorët e censusit të popullsisë dhe të banesave, të miratuar nga Komisioni Qendror i Censusit, në përputhje me shkronjën “e” të nenit 12 të këtij ligji:

**a)**në mënyrë të plotë;

**b)**në mënyrë të saktë dhe të besueshme.

**Neni 5**

**Institucioni i censusit**

Censusi organizohet dhe zbatohet nga Instituti i Statistikave (INSTAT) nën mbikëqyrjen e Komisionit Qendror të Censusit dhe me mbështetjen e komisioneve të censusit, në qarqe dhe të zyrave të censusit në komuna dhe në bashki.

Përgjegjësitë dhe marrëdhëniet e këtyre organeve përcaktohen në këtë ligj.

**Neni 6**

**Data e censusit dhe periudha e mbledhjes së të dhënave**

***(I shfuqizuar)***

**Neni 7**

**Shtrirja e censusit**

**1.** Censusi mbulon të gjitha zonat, urbane dhe rurale, pra kryhet në çdo qytet dhe fshat të territorit të Republikës.

**2.** Ai përfshin popullsinë banuese, si dhe të gjitha objektet brenda territorit të Republikës, që përdoren për banim, pavarësisht nëse ato janë pronë e luajtshme ose e paluajtshme.

**Neni 8**

**Kategoritë e të dhënave dhe përdorimi i tyre**

**1.** Të dhënat e mbledhura nga censusi kategorizohen në:

**a)**identifikuese dhe personale të individëve;

**b)**identifikuese dhe strukturore të ndërtesave, banesave, banesave të jetesës kolektive.

**2.** Të dhënat e mbledhura nga censusi do të përdoren vetëm për qëllime statistikore, në përputhje me ligjin nr. 9180, datë 5.2.2004 “Për statistikat zyrtare”, dhe me standardet e rekomandimet ndërkombëtare.

**3.** Të dhënat e mbledhura nga censusi nuk do të përdoren për asnjë listë elektorale ose për përditësimin e asnjë regjistri të gjendjes civile dhe të asnjë regjistri tjetër administrativ.

**Neni 9**

**Mbrojtja e të dhënave dhe konfidencialiteti**

**1.** Konfidencialiteti i të dhënave të grumbulluara nga censusi është i mbrojtur nga dispozitat e këtij ligji dhe nga legjislacioni në fuqi.

**2.** Çdo person ose autoritet publik, që, përmes përfshirjes në proceset e censusit, ka dijeni mbi të dhëna personale, i nënshtrohet detyrimit për ruajtjen e konfidencialitetit mbi to, sipas përcaktimeve të ligjit nr. 9180, datë 5.2.2004 “Për statistikat zyrtare” dhe ligjit nr.9887, datë 10.3.2008 “Për mbrojtjen e të dhënave personale”.

**3.** Konsiderohen shkelje e detyrimit për ruajtjen e konfidencialitetit, sipas përcaktimit të pikës 2 të këtij neni, edhe rastet kur personi, pas përfundimit të marrëdhënieve të punësimit, që, për qëllime të censusit apo të çdo marrëdhënieje tjetër me censusin, nuk ruan konfidencialitetin mbi të dhënat personale për të cilat ka dijeni.

**4.** INSTAT-i merr të gjitha masat e duhura teknike, organizative dhe të sigurisë, për të parandaluar hyrjen e paautorizuar në instalimet, ku të dhënat personale të censusit mbahen, përpunohen ose ruhen dhe për t’i mbrojtur ato nga shkatërrimet e paligjshme, aksidentale, humbjet aksidentale, si dhe nga çdo formë tjetër e paligjshme përpunimi.

**5.** INSTAT-i, pasi të ketë marrë masat e duhura për të siguruar saktësinë dhe besueshmërinë e të dhënave, i bën ato anonime, pas fshirjes nga dosjet elektronike të çdo elementi identifikues, të përcaktuar në shkronjën “a” të pikës 1 të nenit 8 të këtij ligji.

**6.** Të dhënat anonime mund t’i vihen në përdorim një pale të tretë të autorizuar, sipas përcaktimeve të ligjit nr. 9180, datë 5.2.2004 “Për statistikat zyrtare”, vetëm për veprimtari, në përputhje me nenin l të ligjit.

**7.** Të gjitha të dhënat identifikuese dhe personale, të mbledhura nga censusi, mbahen nga INSTAT-i për një periudhë që është e nevojshme për përpunimin e tyre dhe ruhen, sipas afateve kohore të përcaktuara në ligjin nr. 9154, datë 6.11.2003 “Për arkivat”.

**Neni 10**

**Rezultatet e censusit**

Rezultatet statistikore të censusit janë një pasuri e përbashkët e të gjithë shoqërisë shqiptare. Ato jepen në kushtet e mëposhtme:

**a)** INSTAT-i paraqet dhe boton rezultatet e përkohshme dhe ato përfundimtare të censusit mbi baza shkencore dhe profesionale;

**b)** Rezultatet statistikore, të përcaktuara në shkronjën “a” të këtij neni, publikohen në nivel kombëtar dhe në nivel vendor, duke siguruar që ato të jenë të paraqitura në një formë, që përjashton identifikimin e drejtpërdrejtë ose të tërthortë të individit.

KREU II

PËRBËRJA, PËRGJEGJËSITË DHE MARRËDHËNIET E ORGANEVE TË NGARKUARA PËR TË BËRË CENSUSIN

**Neni 11**

**Komisioni Qendror i Censusit**

***(I shfuqizuar)***

**Neni 12**

**Përgjegjësitë e Komisionit Qendror të Censusit**

Komisioni Qendror i Censusit ka këto përgjegjësi:

**a)** Harton dhe miraton rregulloren e Komisionit Qendror të Censusit;

**b)** Mbikëqyr përgatitjen dhe zbatimin e censusit dhe udhëzon INSTAT-in për të dhënat statistikore, që priten nga institucionet publike, rrethet shkencore dhe shoqëria civile;

**c)** Garanton bashkërendimin e punës ndërmjet ministrive dhe institucioneve qendrore për censusin dhe mbështetjen e organizatave shkencore;

**ç)** I propozon Këshillit të Ministrave përbërjen e komisioneve të censusit në qarqe dhe të zyrave të censusit në bashki dhe komuna, si dhe përcakton detyrat e tyre;

**d)**i rekomandon Këshillit të Ministrave aktet ligjore dhe nënligjore për kryerjen e censusit;

**dh)** ndan detyrat për institucionet e përfshira në procesin e censusit;

**e)** Cakton datën e censusit, miraton kalendarin e veprimtarive për përgatitjen dhe zbatimin e censusit dhe përmbajtjen e pyetësorit të censusit, të propozuar nga INSTAT-I;

**ë)** Përbërja, funksionimi, organizimi dhe detyrat, që do të kryejë Komisioni Qendror i Censusit, në përputhje me kompetencat e parashikuara në këtë nen, përcaktohen me vendim të Këshillit të Ministrave.

**Neni 13**

**Instituti i Statistikave**

Instituti i Statistikave (INSTAT) ka këto përgjegjësi:

**a)** Harton programin e punës, përcakton metodologjinë, harton pyetësorin, përzgjedh mjetet teknike dhe programet kompjuterike të përshtatshme, nxjerr udhëzimet e nevojshme dhe kryen përgatitjen dhe zbatimin e censusit në baza profesionale dhe shkencore të pavarura;

**b)** Menaxhon burimet njerëzore dhe financiare të ofruara për censusin dhe u raporton Komisionit Qendror të Censusit dhe donatorëve ndërkombëtarë përdorimin e këtyre burimeve;

**c)** Njofton autoritetet dhe organet qeveritare përkatëse për hapat që duhen marrë për censusin, zhvillon fushatën e njoftimit publik dhe raporton në Komisionin Qendror për zhvillimin e veprimeve të censusit;

**ç)** Harton termat e referencës dhe udhëzimet e trajnimit që duhen zbatuar nga komisionet e censusit në prefekturë dhe zyrat e censusit, në bashki dhe komuna për përzgjedhjen dhe trajnimin e personelit të censusit. Drejton punën në terren për realizimin e qëllimeve të këtij ligji dhe merr të gjitha masat e nevojshme për kryerjen, në kohë dhe me korrektësi, të censusit, në bashkëpunim me organet e censusit në njësitë e qeverisjes vendore;

**d)** Përpunon të dhënat e mbledhura nga censusi dhe paraqet dhe boton rezultatet paraprake dhe përfundimtare të censusit.

**Neni 14**

**Komisioni i censusit në prefekturë**

Këshilli i Ministrave, me propozimin e Komisionit Qendror të Censusit, cakton përbërjen e komisioneve të censusit që ngrihen në çdo prefekturë.Ky komision ka përgjegjësitë e mëposhtme:

**a)** Në zbatim të udhëzimeve dhe përcaktimeve të INSTAT-it organizon punën përgatitore për censusin brenda territorit të prefekturës, përzgjedh personelin e censusit, trajnon kontrollorët dhe merr të gjitha masat e nevojshme për zbatimin në kohë dhe me korrektësi të procesit të censusit;

**b)** U jep asistencë teknike zyrave të censusit, në bashkitë dhe komunat, brenda territorit të prefekturës dhe bën kontrolle periodike në këto zyra për zhvillimin e procesit të censusit;

**c)** Raporton çdo javë në INSTAT për zhvillimin e veprimeve të censusit në prefekturë, ndërsa gjatë muajit të censusit raporton çdo ditë;

**ç)** Në bashkëpunim me INSTAT-in dhe me zyrat e censusit, në bashki dhe komunë, organizon punën për marrjen dhe dërgimin e pyetësorëve të censusit dhe të materialeve shoqëruese në komisionet dhe zyrat e censusit në bashki dhe komunë.

**Neni 15**

**Zyrat e censusit në bashki dhe komuna**

Këshilli i Ministrave, me propozimin e Komisionit Qendror të Censusit, cakton përbërjen e një zyre censusi, në çdo komunë dhe bashki. Kjo zyrë ka detyrat e mëposhtme:

**a)** Në zbatim të udhëzimeve dhe të orientimeve të INSTAT-it merr të gjitha masat e nevojshme për të siguruar zhvillimin normal të veprimeve të censusit brenda territorit të bashkisë dhe komunës dhe u jep të dhëna dhe asistencë personelit të censusit në qytete dhe fshatra;

**b)** Monitoron procesin e përzgjedhjes, të rekrutimit dhe të trajnimit të anketuesve dhe miraton listën e anketuesve të paraqitur nga komisioni *ad hoc* i vlerësimit, në përputhje me pikën 2 të nenit 18 të këtij ligji;

**c)** Raporton çdo javë pranë komisionit të censusit në prefekturë për zhvillimin e procesit të censusit brenda territorit të bashkisë ose komunës, ndërsa gjatë muajit të censusit raporton çdo ditë;

**ç)** Merr masat e duhura për të siguruar pranimin në gjendje të mirë të materialeve të censusit në bashki ose komunë, depozitimin e sigurtë të këtyre materialeve dhe dorëzimin në kohë të tyre në komisionin e censusit të prefekturës.

KREU III

PROCEDURAT E CENSUSIT

**Neni 16**

**Informimi**

**1.** Qëllimet dhe procedurat e censusit, si dhe detyrimet juridike lidhur me të bëhen publike nëpërmjet mediave dhe një fushate të gjerë informimi, të drejtuar nga INSTAT-i.

**2.** Fushata informuese fillon 8 javë para ditës së censusit dhe përfundon me nxjerrjen e rezultateve paraprake të censusit.

**Neni 17**

**Zyra Qendrore e Censusit të Pasurive të Paluajtshme**

***(I shfuqizuar)***

**Neni 18**

**Personeli i censusit**

**1.** Personeli i censusit përbëhet nga:

**a)**anketuesit, të cilët të pajisur me një shenjë dalluese zyrtare, shkojnë në çdo vendbanim për të intervistuar banorët dhe për të plotësuar me saktësi pyetësorin;

**b)**kontrollorët, të cilët mbështesin dhe kontrollojnë punën e disa anketuesve;

**c)**mbikëqyrësit, të cilët mbështesin dhe kontrollojnë punën e disa kontrollorëve;

**ç)**operatorët, të cilët fusin të dhënat e pyetësorëve në sistemet e kompjuterizuara;

**d)**personeli drejtues, që organizon dhe drejton përgatitjen, njoftimin, logjistikën dhe administrimin e censusit;

**dh)** statisticienët, demografët dhe personeli tjetër, të cilët përpunojnë të dhënat, analizojnë përmbledhëset dhe nxjerrin rezultatet statistikore të censusit.

**2.** INSTAT-i përcakton kriteret dhe ngre një komision *ad hoc* vlerësimi për çdo qark, bashki dhe komunë për përzgjedhjen, rekrutimin e personelit të censusit, të cilët emërohen si më poshtë:

**a)** Emërimi i anketuesve bëhet nga INSTAT-i, në bazë të listës së miratuar nga zyrat e censusit në bashki dhe komuna;

**b)** Emërimi i kontrollorëve bëhet nga INSTAT-i, në bazë të listës së miratuar nga komisioni i censusit në qark;

**c)** Emërimi i mbikëqyrësve, i operatorëve, i personelit drejtues, i ekspertëve shkencorë, si dhe i personelit tjetër që angazhohet në procesin e censusit bëhet nga INSTAT-i.

**Neni 19**

**Ndalimi për mbledhjen e të dhënave të ngjashme**

**1.** Gjatë një periudhe kohore prej 6 javësh para kryerjes së censusit dhe gjatë muajit të mbledhjes së të dhënave të censusit është e ndaluar, për të gjithë individët dhe organizatat, të mbledhin të dhëna brenda territorit të Republikës.

**2.** Në përputhje me legjislacionin në fuqi, të gjitha subjektet, të cilët gjatë periudhës së përmendur më lart kanë ndërmend të grumbullojnë të dhëna për individë dhe banesa ose për veprimtari tregtare e private, duhet të kërkojnë një autorizim të veçantë pranë Komisionit Qendror të Censusit.

KREU IV

KUNDËRVAJTJET ADMINISTRATIVE

**Neni 20**

**Kundërvajtjet**

Përbëjnë kundërvajtje administrative dhe dënohen, përkatësisht, me gjobë shkeljet e mëposhtme:

**1.** Refuzimi për të bërë deklarim ose deklarimi i rremë dënohet me gjobë prej 100 000 (njëqind mijë) lekësh.

**2.** Mosrespektimi i rregullave të konfidencialitetit, të përcaktuara në nenin 9 të ligjit, nga personi/personat përgjegjës dënohet me një gjobë nga 10 000 (dhjetë mijë) deri në 50 000 (pesëdhjetë mijë) lekë.

**3.** Mosrespektimi i rregullave të përcaktuara në nenin 19 të këtij ligji nga personi/personat përgjegjës dënohet me gjobë nga 15 000 (pesëmbëdhjetë mijë) deri në 20 000 (njëzet mijë) lekë.

**4.** Për hetimin administrativ të kundërvajtjeve, INSTAT-i ka të drejtë të konsultojë bazat e të dhënave shtetërore në Republikën e Shqipërisë.

**Neni 20/1**

**Vlerësimi i kundërvajtjeve administrative**

**1.** INSTAT-i është përgjegjës për shqyrtimin e çdo dokumenti që vërteton kundërvajtjen administrative, në përputhje me nenet 4 e 20 të këtij ligji, dhe për vendosjen e ekzekutimin e gjobave zbaton procedurat e ligjit nr.10 279, datë 20.5.2010 “Për kundërvajtjet administrative”.

**2.** INSTAT-i është përgjegjës për konstatimin e kundërvajtjes administrative, në përputhje me nenin 9 të ligjit, dhe e referon rastin pranë Komisionerit për Mbrojtjen e të Dhënave Personale.

**Neni 21**

**Ankimi ndaj sanksionit për kundërvajtjen administrative**

**1.** Ankimi ndaj një vendimi të INSTAT-it për vendosjen e një gjobe, sipas përcaktimeve të pikave 1 dhe 3 të nenit 20 të këtij ligji, paraqitet në Komisionin Qendror të Censusit brenda 10 ditëve nga data e shpalljes së këtij vendimi.

**2.** Kundër vendimit që ka marrë Komisioni Qendror i Censusit, sipas pikës 1 të këtij neni, mund të paraqitet ankim në gjykatë brenda 30 ditëve nga data e shpalljes së këtij vendimi.

**3.** Ankimi ndaj vendimit të Komisionerit për Mbrojtjen e të Dhënave Personale për vendosjen e gjobës, në përputhje me pikën 2 të nenit 20 të këtij ligji, kryhet sipas procedurave të parashikuara në nenin 40 të ligjit nr.9887, datë 10.3.2008 “Për mbrojtjen e të dhënave personale”.

KREU V

DISPOZITA PËRFUNDIMTARE

**Neni 22**

Ngarkohet Këshilli i Ministrave që, brenda dy muajve nga hyrja në fuqi e këtij ligji, të nxjerrë aktet nënligjore në përputhje me parimet e përgjithshme të parashikuara në nenet 13, 14, 15, 16, 17, 18, 19 të këtij ligji.

**Neni 23**

***(I shfuqizuar)***

**Neni 24**

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.2780, datë 7.11.2000 të Presidentit të Republikës së Shqipërisë, **Rexhep Meidani.**